b'\n_START_ARTICLE_\nB\xc3\xa5ndbloddr\xc3\xa5pesvermer\n_START_SECTION_\nUtseende\n_START_PARAGRAPH_\nEn middelsstor (vingespenn 32 \xe2\x80\x93 34 mm), noks\xc3\xa5 slank, r\xc3\xb8d og svart sommerfugl. Normalt fargede eksemplarer kjennes lett p\xc3\xa5 at forvingens r\xc3\xb8de flekker har vokst sammen til tre langstrakte flekker. Kroppen er svart. Forvingen er litt metallisk bl\xc3\xa5svart, vanligvis med tre avlange, r\xc3\xb8de flekker. Enkelte eksemplarer kan ha disse delt opp slik at de blir fem flekker, de er da vanskelige \xc3\xa5 skille fra andre arter. Bakvingen er skarpt r\xc3\xb8d med smal, svart ytterkant.\n_START_SECTION_\nLevevis\n_START_PARAGRAPH_\nDen lever p\xc3\xa5 blomsterenger og p\xc3\xa5 \xc3\xa5pne omr\xc3\xa5der i l\xc3\xb8vskog. Larvene utvikler seg om v\xc3\xa5ren p\xc3\xa5 ulike urter i erteblomstfamilien (Fabaceae). De voksne sommerfuglene flyr om dagen i juni og juli.\n_START_SECTION_\nUtbredelse\n_START_PARAGRAPH_\nDen er utbredt i Europa, unntatt lengst i vest, og \xc3\xb8stover til Mongolia. I Fennoskandia er den funnet i alle landene, men er sjelden. Man kjenner bare tre norske funn: fra V\xc3\xa5g\xc3\xa5 i Oppland, 1961, fra Tokke i Telemark, 1991, og nylig fra Aurland i Indre Sogn. Arten er listet som direkte truet (EN) p\xc3\xa5 den norske r\xc3\xb8dlisten fra 2006.'